text: Bandemedlemmer nægtet adgang til retssag
  04 november 2018 kl. 14.00
  Mandag indleder Retten i Esbjerg en nævningesag mod en 21-årig mand i forbindelse med skyderiet i en frisørsalon i Storegade i Esbjerg. Politiet skruer op for sikkerhedsniveauet.
  En fredag aften i januar i år var der en skudepisode i en frisørsalon på Ingemanns Allé i Esbjerg. To hætteklædte mænd trængte ind i salonen, og den ene affyrede et skud mod en person i salonen. Ingen blev dog ramt - og efter episoden flygtede de to mænd i en bil.
  Senere på natten blev den ene af de formodede gerningsmænd anholdt på en adresse på Stengårdsvej i Esbjerg.
  Nu er en 21-årig mand fra Esbjerg tiltalt for forsøg på manddrab og for besiddelse af skydevåben på offentligt sted under særdeles skærpende omstændigheder. Det oplyser Syd- og Sønderjyllands Politi.
  Øget sikkerhed
  Det er politiets og anklagemyndighedens opfattelse, at drabsforsøget var et led i den verserende bandekonflikt i Esbjerg. Derfor vil der også være skruet op for sikkerhedsniveauet i - og ved - retten i den kommende uge, hvor sagen skal behandles.
  Blandt andet har rettens præsident bestemt, at der indføres midlertidig adgangskontrol til rettens bygning, hvilket politiet står for.
  Ingen bandemedlemmer blandt tilhørerne
  Retten i Esbjerg har også afsagt kendelse om, at det er muligt at bortvise tilhørere fra retslokalet i forbindelse med vidneafhøringer, hvis politiet vurderer, at tilhørerne har relation til bandemiljøet.
  Der ventes dom i sagen i næste uge.
  
  